b"\n_START_ARTICLE_\nRetaule de Santa Anna i la Mareded\xc3\xa9u (Destorrents)\n_START_SECTION_\nHist\xc3\xb2ria\n_START_PARAGRAPH_\nEl rei de la Corona d'Arag\xc3\xb3, Pere el Cerimoni\xc3\xb3s, va encarregar el 1343 un seguit de retaules al seu pintor de refer\xc3\xa8ncia, en Ferrer Bassa, per tal de decorar les capelles dels seus palaus reials: el castell de Lleida, la Capella de Santa \xc3\x80gata a Barcelona, el castell de Perpiny\xc3\xa0 i pel palau reial de l'Almudaina de Mallorca, regne que acabava de conquerir aquell any._NEWLINE_Simult\xc3\xa0niament, el pintor havia rebut l'enc\xc3\xa0rrec de l'abadessa del monestir de Pedralbes, Francesca Saportella, neboda de la reina Elisenda de Montcada fundadora del monestir, per a pintar la cel\xc2\xb7la de Sant Miquel, una obra que ha arribat quasi intacta fins a l'actualitat i ha esdevingut la millor pintura al fresc que es conserva del g\xc3\xb2tic catal\xc3\xa0 del segle XIV._NEWLINE_Tot i que va comen\xc3\xa7ar per l'enc\xc3\xa0rrec reial, el 1346 va haver d'interrompre-ho per enllestir les pintures del monestir de Pedralbes, i aix\xc3\xad, el darrer retaule dels corresponents a les capelles reials de Pere III va ser el Retaule de Santa Anna i la Mareded\xc3\xa9u del palau reial de l'Almudaina, que va quedar inacabat i seria finalitzat pel seu deixeble Ramon Destorrents._NEWLINE_La taula central va ser adquirida pel Museu Nacional d'Art Antic de Lisboa el 1921."